[{"text_idx": "#000009", "text": "Mae fy mhlentyn yn dweud llawer o eiriau ac ymadroddion, ond gall fod yn anodd ei ddeall yn siarad (iaith lafar aneglur)"}, {"text_idx": "#000010", "text": "Mae plant yn dysgu synau trwy wrando ar bobl eraill yn eu hamgylchedd a rhyngweithio a\u0302 nhw. Mae babanod yn gwrando ar leisiau cyn iddynt gael eu geni ac yn dechrau arbrofi a\u0302 gwneud synau o\u2019u geni, er enghraifft cw\u0302an, dweud gw-gw, byrlymu a gwichian. Mae\u2019r chwarae hwn a\u0302 synau yn dod yn preblan sydd, yn ei dro, yn dod yn llif hirach o synau ac yna geiriau cyntaf. Mae\u2019n normal i blant barhau i breblan wrth i\u2019w geiriau cyntaf ddatblygu."}, {"text_idx": "#000011", "text": "Pa seiniau llafar dylai fy mhlentyn allu eu dweud?"}, {"text_idx": "#000012", "text": "Mae angen ymarfer i ddysgu sut i ddweud synau\u2019n gywir a\u2019u defnyddio mewn geiriau. Mae rhai plant yn gallu dweud geiriau\u2019n weddol glir pan fyddant yn dechrau siarad, ond bydd angen i blant eraill glywed a dweud geiriau llawer o weithiau cyn daw\u2019r geiriau hynny\u2019n glir."}, {"text_idx": "#000013", "text": "Mae amrywioldeb mawr yn y ffordd mae seiniau llafar yn datblygu. Mae synau fel \u2018p\u2019, \u2018b\u2019, \u2018m\u2019 fel arfer yn datblygu\u2019n gynharach pan fydd plentyn yn dechrau siarad. Mae synau fel \u2018ch\u2019, \u2018j\u2019, \u2018th\u2019 a \u2018r\u2019 yn datblygu\u2019n hwyrach; mae rhai o\u2019r seiniau llafar hyn yn dal i ddatblygu\u2019n normal hyd at 8 oed."}, {"text_idx": "#000014", "text": "Mae ein Canllaw i Rieni yn rhoi trosolwg cyffredinol o\u2019r drefn y mae plant yn caffael synau, yn gyffredinol (mae hwn yn ganllaw i blant sy\u2019n siarad Saesneg fel eu hiaith gyntaf)."}, {"text_idx": "#000015", "text": "Yr oedran mae plant yn caffael synau yn gyffredinol"}, {"text_idx": "#000016", "text": "Pa fathau o wallau y gall plant eu gwneud?"}, {"text_idx": "#000017", "text": "I rai plant, mae dysgu sut i ddweud synau ac yna eu rhoi at ei gilydd yn anodd. Gallant newid rhai synau am rai eraill neu golli synau oddi ar ddiwedd neu ddechrau geiriau. Gall rhai plant efelychu sw\u0302n ar ei ben ei hun, ond ni allant ddefnyddio\u2019r synau hynny mewn geiriau. I\u2019r rhan fwyaf o blant, mae\u2019r synau\u2019n parhau i ddatblygu dros amser."}, {"text_idx": "#000018", "text": "Yn aml, efallai na fydd plant yn gwybod eu bod yn dweud geiriau\u2019n anghywir ac efallai y byddant yn dod yn rhwystredig pan na all pobl eraill eu deall."}, {"text_idx": "#000019", "text": "Mae llawer o ffyrdd y gallwch chi helpu eich plentyn i gyfathrebu\u2019n effeithiol a lleihau ei rwystredigaeth wrth geisio cyfleu ei hun."}, {"text_idx": "#000021", "text": "Os bydd eich plentyn yn dweud gair yn anghywir, dywedwch y gair cywir yn o\u0302l fel bod ganddo fodel clir. Er enghraifft, os bydd eich plentyn yn dweud \u201cbair\u201d yn lle \u201cffair\u201d, ailadroddwch \u201cye, ffair\u201d. Peidiwch a\u0302 chywiro eich plentyn trwy ddweud wrtho fod ei air yn anghywir, gan y gall hyn ei ddrysu; rydyn ni eisiau canmol ei wybodaeth am eiriau hyd yn oed pan fydd synau\u2019n datblygu. ping."}, {"text_idx": "#000022", "text": "Os bydd eich plentyn wedi defnyddio brawddeg hir a\u2019ch bod ond yn gallu deall 1 neu 2 o eiriau, ailadroddwch y rhain ac arhoswch. Mae hyn yn rhoi cyfle i\u2019ch plentyn geisio esbonio mewn ffordd arall ac mae\u2019n dangos eich bod yn gwrando."}, {"text_idx": "#000023", "text": "Peidiwch a\u0302 gofyn i\u2019ch plentyn ailadrodd geiriau ar eich o\u0302l. Gall hyn arwain at blant yn osgoi siarad neu\u2019n dod yn llai hyderus i roi cynnig ar eiriau newydd."}, {"text_idx": "#000024", "text": "Ceisiwch roi dau ddewis ar gyfer pethau rydych chi\u2019n gwybod bod eich plentyn yn eu hoffi. Fel hynny, gall ailadrodd un neu ddau air yn unig fel eich bod yn deall."}, {"text_idx": "#000025", "text": "Peidiwch a\u0302 chymryd arni eich bod yn deall. Dywedwch wrth eich plentyn os nad ydych yn gallu ei ddeall. Rhowch ganmoliaeth iddo am eich helpu os bydd yn dal ati. Os yw eich plentyn yn ymwybodol o\u2019i leferydd, gall helpu i roi\u2019r bai arnoch chi\u2019ch hun e.e. \u201cdydy fy nghlustiau ddim yn gweithio\u2019n dda iawn heddiw\u201d."}, {"text_idx": "#000026", "text": "Gofynnwch i\u2019ch plentyn ddangos i chi drwy fynd a\u0302 chi at beth sydd ei eisiau arno neu bwyntio ato."}, {"text_idx": "#000027", "text": "Defnyddiwch ystumiau neu meimiwch pan fyddwch yn siarad a\u0302\u2019ch plentyn ac anogwch eich plentyn i wneud yr un peth. Gall hyn roi cliwiau ychwanegol i chi pan fydd angen i chi weithio allan beth mae\u2019ch plentyn yn ei ddweud."}, {"text_idx": "#000028", "text": "Pan fydd plentyn yn dechrau gwneud synau, gall defnyddio dymi yn rheolaidd effeithio ar breblan ac arbrofi a\u0302 synau."}, {"text_idx": "#000029", "text": "Os yw eich plentyn dros flwydd oed, cadwch ddymi ar gyfer amser gwely ac amser cyntun ac atgoffwch eich plentyn i\u2019w dynnu pan fydd yn ceisio siarad neu wneud synau."}, {"text_idx": "#000030", "text": "Os yw eich plentyn dan 12 mis oed, gwnewch yn siw\u0302r ei fod yn cael digon o amser heb ddymi er mwyn iddo allu arbrofi a chwarae a\u0302 synau i ddatblygu preblan."}, {"text_idx": "#000031", "text": "Gan fod plant yn aml yn anymwybodol eu bod yn newid rhai seiniau llafar wrth iddynt siarad, gall fod yn ddefnyddiol i chi gynyddu eu hymwybyddiaeth o synau mewn geiriau a strwythurau geiriau yn addfwyn cyn canolbwyntio ar synau penodol."}, {"text_idx": "#000032", "text": "Gallwch chi gefnogi ymwybyddiaeth eich plentyn o strwythurau geiriau a\u2019r synau mewn geiriau trwy roi cynnig ar weithgareddau Peledu a\u0302 Seiniau (Sound Bombardment) a Chlapio Silliau."}, {"text_idx": "#000033", "text": "Fel rhieni, chi sy\u2019n adnabod eich plentyn orau! Rydych chi\u2019n gwybod pa weithgareddau mae\u2019n ei hoffi, beth mae\u2019n hoffi chwarae ag ef a beth sy\u2019n ei wneud yn hapus."}, {"text_idx": "#000034", "text": "Trwy gynnwys strategaethau syml yn eich gweithgareddau bob dydd yn y cartref, gallwch gynorthwyo eich plentyn i ddatblygu seiniau llafar."}, {"text_idx": "#000037", "text": "Beth ddylwn i ei wneud os ydw i\u2019n poeni?"}, {"text_idx": "#000038", "text": "Meddyliwch am sut mae\u2019ch plentyn yn siarad ar hyn o bryd"}, {"text_idx": "#000039", "text": "- Pa synau y mae\u2019n cael trafferth eu dweud neu eu defnyddio ar hyn o bryd?\n- A all y rhan fwyaf o bobl ddeall beth mae\u2019n ceisio ei ddweud?\n- Sut mae\u2019n ymateb os na all pobl eraill ei ddeall?\n- Beth ydych chi wedi rhoi cynnig arno hyd yn hyn sy\u2019n helpu eich plentyn i fynegi ei hun?"}, {"text_idx": "#000041", "text": "Gall gymryd amser i chi a\u2019ch plentyn ddod i arfer a\u0302 gweithgareddau newydd neu ffyrdd newydd o ymateb i\u2019ch gilydd."}, {"text_idx": "#000042", "text": "Ar o\u0302l rhoi cynnig ar y cyngor a\u2019r gweithgareddau am fis neu ddau, os ydych chi\u2019n poeni am seiniau llafar eich plentyn o hyd..."}, {"text_idx": "#000043", "text": "A yw eich plentyn wedi dechrau yn yr ysgol ar sail amser llawn?"}, {"text_idx": "#000044", "text": "Os yw eich plentyn o oedran cyn-ysgol (heb ddechrau yn yr ysgol ar sail amser llawn hyd yn hyn) a\u2019ch bod yn byw yn ardal Caerdydd a\u2019r Fro, cysylltwch a\u0302\u2019n gwasanaeth ar 029 2183 6585 i ofyn am fwy o gymorth."}, {"text_idx": "#000045", "text": "Dylech drafod eich pryderon ag athro/athrawes eich plentyn (neu\u2019r Cydlynydd Anghenion Dysgu Ychwanegol (CADY) yn eich ysgol). Gallai ysgolion gynnig rhywfaint o gymorth ychwanegol i helpu eich plentyn. Os ydych chi a\u2019r ysgol yn poeni am seiniau llafar eich plentyn o hyd, rydym yn argymell bod yr ysgol yn gwneud atgyfeiriad i\u2019n gwasanaeth, gan y gallai gynnwys gwybodaeth am sut mae ei anawsterau a\u0302 seiniau llafar yn effeithio ar ddysgu."}, {"text_idx": "#000046", "text": "Help us improve Keeping Me Well!"}]